სობა

სობა () — იაპონური კერძი, რომელიც წიწიბურას ფქვილისგან მზადდება. ლაფშის ისტორია 1574 წელს იწყება, როცა იგი ჩინეთიდან იაპონიაში შემოვიდა.

 ისტორია 
სობის ისტორია დაკავშირებულია იაპონიის მთიან რეგიონებთან, სადაც ფერმერები წიწიბურას აგროვებდნენ იმ ადგილებში, სადაც ბრინჯის მოსავლისთვის ძალიან ციოდა ან ნიადაგი საკმარისად ნაყოფიერი არ იყო. კამაკურას პერიოდში წიწიბურა ღარიბი ადამიანის საკვებად ითვლებოდა, და 1254 წლის ანთოლოგიაში ფუძივარას კლანის ბერი დომიო ზიზღით საუბრობდა წიწიბურას კერძებზე.

ტოკუგავას ეპოქაში სობას ლაფშამ ნამდვილი პოპულარობა მოიპოვა. ედოს ყველა რაიონში იაფი დაწესებულებები გაიხსნა, სადაც სობას გასინჯვა შეიძლებოდა. საინტერესო ის, რომ ედოს მოსახლეობა, რომელიც სიღარიბის გამო ძირითადად თეთრ ბრინჯს მიირთმევდა, ბერიბერის დაავადებისკენ მეტად მიდრეკილი იყო, ვინაიდან თეთრი ბრინჯი ცოტა თიამინს შეიცავდა. სობა კი მდიდარია თიამინითა და B1, B2 ვიტამინებით, ამით კი დაავადების რისკი მცირდებოდა. ამან კიდევ უფრო გაზარდა წიწიბურას ლაფშის პოპულარობა.

 მომზადების წესი 
მინი|სობა
სობის მომზადება საკმაოდ რთული პროცესია. ვინაიდან წიწიბურას ფქვილი გლუტენს არ შეიცავს, მისი ლაფშად გარდაქმნისთვის ხორბლის ფქვილი უნდა დაემატოს, რათა ის არ დაიშალოს. ალტერნატიულად, ბრინჯის ფქვილიც შეიძლება გამოიყენოს. ცომს აბრტყელებენ და სპეციალური დანით ვიწრო ზოლებად ჭრიან, შემდეგ კი ადუღებენ.

დროთა განმავლობაში სობას მრავალი ვარიანტი განვითარდა. ჩა სობას მომზადებისას ინგრედიენტები მწვანე ჩაის ფხვნილით იღებება, ხოლო ჰეგი სობას მომზადებისას ზღვის მცენარეებს იყენებენ. ინაკა სობა „სოფლის სობაა“ - სქელი ვარიანტი, რომელიც მთლიანი წიწიბურას მარცვლებისგან მზადდება. ნი-ჰაჩი სობა სპეციალური თანაფარდობით - 20% ხორბლისა და 80% წიწიბურისგან - იქმნება. ჯუვარის სობა კი 100% წიწიბურის ფქვილისგან მზადდება.

დღეს სობა განსაკუთრებით პოპულარულია როგორც სწრაფი კვების კერძი, თუმცა მას სახლში და ძვირადღირებულ რესტორნებშიც ამზადებენ. ყველაზე ხშირად მას გაცივებულ მდგომარეობაში მიირთმევენ ცუიუს სოუსთან ერთად, ან ცხელ ბულიონთან ერთად წვნიანის სახით. ასი გრამი მოხარშული სობა შეიცავს 99 კკალ ენერგიას და რვავე აუცილებელ ამინომჟავას, ანტიოქსიდანტებსა და მნიშვნელოვან საკვებ ნივთიერებებს.

 რესურსები ინტერნეტში 

 Soba Noodles
 The story of Soba and Udon
 An Insiders's Guide to Soba 

კატეგორია:იაპონური სამზარეულო